Christian Wedell-Neergaard (KF), 2005-11-01:
Jeg har nu i debattens løb forsøgt at bore uenigheden om de to forslag til vedtagelse ud, men må jo desværre konstatere, at der er områder, hvor vores uenighed er så stor, at jeg ikke længere vil arbejde for, at det bliver til én vedtagelse, men respektere, at der er områder, hvor vi fortsat er uenige.
Det ville selvfølgelig også undre på baggrund af vedtagelsen af kommunalreformen, om ikke denne uenighed ville fortsætte.
I øvrigt er det jo med stor fornøjelse, at vi i dag har en debat om nærdemokrati, og det er klart, at vi som Konservative var blandt initiativtagerne til kommunalreformen, og vi er vældig stolte over resultatet.
Man må sige, at debatten i dag handler om, at det ikke er nok med love og paragraffer, der skal også indhold til.
Kommunalreformen gennemfører en meget omfattende decentralisering, som giver kommunerne langt flere opgaver og dermed en afgørende indflydelse på borgernes hverdag.
Det er derfor vigtigt, at beslutningerne træffes på en måde, så flest muligt får ejerskab, ved at der sker en borgerinddragelse.
Efter i weekenden at have deltaget i en konference med de øvrige europæiske lande vedrørende bl.a. lokaldemokrati må jeg sige, at vi i Danmark har den mest decentraliserede offentlige sektor.
Langt de fleste velfærdsopgaver løses i dag i kommunerne tæt på borgerne.
Målsætningen er at skabe en balance efter kommunalreformen, der betyder, at det lokale demokrati fremtidssikres, så der skabes mulighed for løsninger af de mange nye opgaver, kommunerne får, så borgerne oplever en sammenhæng, og at der kun er én indgang.
Hos os har vi mange engagerede kandidater, som netop kan skabe en sammenhæng mellem deres liv i øvrigt og deres arbejde i kommunalbestyrelsen.
Det er vigtigt, at der er kandidater, der er lydhøre, og som er synlige i den lokale valgkamp.
Vi har også en politik, der skaber tryghed for borgerne, hvor kommunerne kommer til at spille en endnu større rolle i hverdagen.
Kommunalreformen sætter fokus på nærdemokrati med øget deltagelse af borgerne i beslutningerne samt inddragelse af borgerne ved at skabe en mere formaliseret kontakt til foreninger og klubber, hvorved man kan finde nogle af de positive ressourcer frem, de såkaldte ildsjæle.
For mig er kommunalreformen som en vision med mulighed for at skabe nye og bedre rammer, så der kan ydes en tilfredsstillende service på en mere effektiv måde.
Jeg er helt uenig med dem, der har opgivet på forhånd, og som kun kan se problemer; det er helt forkert.
Kommunalbestyrelsen skal have en strategi for nærdemokrati.
Der har været en lang række borgermøder, men den videre opfølgning mangler.
Borgerne skal have følelsen af, at de hele tiden kan lade sig involvere.
Mange steder er der tale om sammenlægninger, og der vil være mange, der føler, at der nu bliver længere til rådhuset.
Derfor skal det ikke være obligatorisk at have en strategiplan, men det vil jeg klart anbefale at man har.
Der skal være plads til frihed og forskellighed.
Det er derfor ikke givet, at det, der er rigtigt det ene sted, også er rigtigt det andet sted.
Hele ideen med kommunalreformen er en decentralisering.
Det, at kommunerne får den endelige kompetence, er også en mulighed for at etablere et levende nærdemokrati, der kan få indflydelse på de mange vigtige beslutninger.
Kommunerne skal selv tilrettelægge graden af decentralisering ved at uddelegere kompetence, hvor de finder det muligt og nødvendigt.
Man kunne tænke sig, at kommunalbestyrelsen delegerede kompetencen i forbindelse med ledelsen af en skole som opfølgning på at styrke ledelsen i folkeskolen og for at få en mere entydig placering af beslutningskompetencen.
Der er nedsat et udvalg i Undervisningsministeriet, som skal se på og analysere dette forhold, og de vil inden årets udgang fremkomme med deres løsningsforslag.
Vi ønsker, at det bliver muligt at arbejde med lokalråd efter kommunalbestyrelsens bestemmelser.
Vi vil ikke gøre det obligatorisk med direkte valg til lokalråd, idet det kan virke som knopskydning på den offentlige sektor og give et grumset billede.
Det at have et stort antal direkte valgte lokalpolitikere i lokalrådene kan også være med til at skabe en helt anden debat.
Kommunalbestyrelsen skal være lydhør og tilgængelig.
Der skal være åbenhed over for forslag fra borgerne, og kommunalbestyrelsen skal som minimum sørge for, at borgerne får svar på deres spørgsmål.
Hvem kunne f.eks. tænke sig, at en kommune havde en miljøpolitik uden at tale med de grønne organisationer?
Det skal der være plads til, og det er ofte det, der er med til at gøre beslutningerne bedre.
De er mere projektorienterede og kan ofte engageres i konkrete emner, og vi ser jo muligheden for at skabe en dialog med de unge, hvis de er i en situation, hvor der er uro i en bydel.
Kommunerne skal have rammer til og mulighed for at udvikle det nærdemokrati, som denne forespørgsel handler om.
Derfor er det vigtigt, at det budskab, som Tænketanken er kommet med, bliver bredt ud, at der sker en opfølgning på de tiltag, som vi drøfter, og at det bliver bragt til Folketingets kendskab i 2008.
Der skal være en konkret støtte til projekter, som inddrager borgerne, hvor borgerne har mulighed for at lave demokratiprojekter, som er med til at binde de nye kommuner sammen, således som man har i Fåborg-Midtfyn Kommune, som jo har en sammensætning, hvor man altså i den ene side har en havneby og i den anden side har det sted, hvor rådhuset ligger.
Det ligger temmelig langt fra hinanden, og det er klart, at der skal noget til at binde det sammen.
Så har vi jo også her i Folketinget vedtaget lov om kommunale servicecentre, og de er også med til at skabe en sammenhæng.
Vi ser denne forespørgsel som en fantastisk mulighed for at starte debatten i kommunerne og give vores kandidater i valgkampen et skub.
Vi udstikker rammerne, men det er kommunerne, der skal fylde dem ud.
Det er klart, at der er begrænsninger, men i stedet for at se begrænsningerne, skulle man hellere fokusere på mulighederne.
Det vigtigste er, at følelsen af, at der bliver længere til rådhuset, ikke tager over, og at det i stedet er engagement og vilje til fornyelse, der bliver vejen frem.
For mig er kommunalreformen som sagt en vision, som giver nogle fantastiske muligheder, og det er ikke meningen, at den skal begrænses af problemer, som der jo altid er ved en fusion.
Jeg tror, vi bliver overraskede, ja, nærmest chokerede over de resultater, de nye kommuner er i stand til at præsentere i løbet af meget kort tid, når de bare bygger deres beslutninger på nærdemokrati og inddragelse af borgerne.